# Athugasemdir Matvæla- og næringarfræðideildar við drög að á þingsályktunartillögu um matvælastefnu

Matvæla- og næringarfræðideild Háskóla Íslands fagnar þeim drögum að matvælastefnu Íslands sem eru hér til umsagnar. Mikilvægt er að Ísland marki sér skýra stefnu til að efla matvælaframleiðslu, fæðuöryggi og heilnæmi þeirra matvæla sem eru framleidd hér á landi og að gæða- og öryggiskröfur séu gerðar til innfluttra matvæla. Deildin gagnrýnir þó að núverandi drög eru óskýr um hvaða aðgerðir þurfi að setja fram til þess að fylgja stefnunni eftir, skilgreiningu tímalínu aðgerðaáætlunar og hvaða aðgerðir hafi forgang. Eins er óljóst hver beri ábyrgð á aðgerðum og með hvaða hætti þær eru fjármagnaðar.

Í drögum að þingsályktun um matvælastefnu (nr. 31/2023, birt 10.02.2023) kemur fram að stefnunni sé ætlað að vera leiðbeinandi við ákvarðanartöku stjórnvalda til að stuðla að aukinni verðmætasköpun í matvælaframleiðslu, tryggja fæðu- og matvælaöryggi og auka velferð fólks í sátt við umhverfi og náttúru. Eins skuli horft til „atvinnuhátta, neytenda, umhverfis og loftslags, lýðheilsu og ímyndar Íslands“. Nánari lýsingar á því hvernig matvælaframleiðsla og lýðheilsa tengjast vantar þó inn í núverandi stefnu. Við teljum að það sé mikilvægt að matvælastefna landsins styðji við heilsusamlegt og sjálfbært mataræði þjóðarinnar og að vinna við þessa uppbyggingu sé lykilatriði í stefnunni. Tryggja þarf virkt samtal á milli Matvælaráðuneytisins og Heilbrigðisráðuneytisins til þess að búa til umgjörð sem hvetur til framleiðslu á næringarríkum og heilnæmum matvælum sem stefnan miðar að og á sinn þátt í að byggja upp öflugt samfélag á Íslandi. Þannig gæti hluti niðurgreiðslna og styrkja til kjöt og mjólkurframleiðslu færst frá þeirri framleiðslu til að efla möguleika á framleiðslu korns og grænmetis.

Þekking á áhrifum matvælaframleiðslu á loftslag, vistkerfi og náttúruauðlindir fer vaxandi bæði innan lands og utan, og þekkt er að matvælaframleiðsla hefur gríðarleg áhrif á náttúruna og á þeirri loftslagsvá sem við nú stöndum frammi fyrir. Rannsóknir hafa þó sýnt að við getum með rannsóknum og þekkingarmiðlun unnið gegn þessari vá. Til þess að íslensk matvælaframleiðsla geti tekið þá ábyrgð sem nauðsynleg er í þessari baráttu þarf fjármagn til að rannsaka fæðukerfi og hvernig megi minnka umhverfisáhrif þeirra og stuðla að sjálfbæru og heilsusamlegum fæðukerfum og mataræði hérlendis. Eins þarf að skilgreina þá gæða- og árangursvísa sem nauðsynlegt er að rannsaka og fylgjast með til þess að fæðukerfi leiði til framleiðslu gæðamatvæla með ábyrgum hætti úr bæði þekktum og nýjum eða vannýttum auðlindum. Tækifæri til jarðræktar á grænmeti og korni eru vannýtt á landi og er mikilvægt að opinbert styrkjakerfi nýtist til að rétta hlut þessara málaflokka.

Í samræmi við stefnu um opinn aðgang rannsókna viljum við einnig vekja til umræðu um hvort eðlilegt væri að setja kröfur um að aðilar sem njóta opinbers stuðnings til framleiðslu landbúnaðarvara eða til matvælaframleiðslu séu skyldugir til að afhenda niðurstöður mælinga til söfnunar í opinbera gagnagrunna um næringarefnasamsetningu, næringargildi og önnur efni í matvælum, sbr. ÍSGEM.

Þróun og viðhald á opna og óháða næringarefnagagnagrunninum ÍSGEM er þá lykilatriði í því að tryggja rétt neytenda að vera upplýsir um efnainnihald, næringarinnihald, og önnur efni. Um er að ræða mikilvæga undirstöðu bæði fæðu- og matvælaöryggis og forsendu þess að unnt sé að setja fram ráðleggingar um fæðuval sem tryggja hæfilegt magn lífsnauðsynlegra næringarefna, án þess að hætta sé á því að styrkur óæskilegra efna geti valdið heilsutjóni.

Einnig felast í ÍSGEM tækifæri til að meta umhverfisáhrif matvælaframleiðslu á formi sótspors auk fjölbreyttari og ítarlegri umhverfismælikvarða svo sem landnotkunar, eitrunaráhrifa framleiðslu á land og sjó og vatnsspors. Sótspor og sjálfbærni eru þá meðal ofnotuðustu hugtaka samtímans og er mikilvægt að skilgreiningar þessara hugtaka séu skýrar og rétt notaðar í Matvælastefnunni. Jafnframt þarf að tryggja að forsendur við mat á umhverfisáhrifum matvælaframleiðslu séu samræmdar til þess að bera megi saman gögn frá mismunandi rannsóknarhópum. Lagt er til að umhverfisáhrif fæðukerfa séu metin með lífsferilsgreiningum eða öðrum stöðluðum aðferðum. Þar með fylgir Ísland í kjölfar Evrópusambandsins sem leggur aukna áherslu á að metin séu umhverfisáhrif fæðukerfa heimsins. Rannsóknir á umhverfisáhrifum fæðukerfa sýna að taka þarf með í útreikninga öll stig matvælaframleiðslunnar, allt frá vöggu til grafar. Það felur t.d. í sér útreikninga umhverfisáhrifa allra aðfanga sem nauðsynlegar eru til matvælaframleiðslunnar, þar með talið fóður, áburður, landnýting og landnotkun. Stefnan nefnir þá einungis orkuskipti og breytta framleiðsluhætti sem dæmi um hvernig draga megi úr kolefnislosun, en nefnir ekki breytingar á mataræði sem hugsanlega lausn.

Í drögum að þingsályktunartillögunni segir þá einnig á bls. 14: „Með því að stunda öflugt rannsókna- og nýsköpunarstarf styrkjum við samkeppnisstöðu Íslands, aukum velsæld og aukum getu samfélagsins til að taka þátt í örum tæknibreytingum. Um leið verðum við betur í stakk búin til að mæta áskorunum sem tengjast því að framleiða meiri mat á sjálfbæran hátt. Lögð verður áhersla á aukið innlent og erlent rannsókna- og þróunarsamstarf, og jafnframt að mæla ávinning stuðnings við rannsóknir fyrir íslenska matvælaframleiðslu.“ Mikilvægt er að fjármagn sé tryggt fyrir þetta markmið í þingsályktunartillögunni til þess að þetta sé framkvæmanlegt.

Matvæla- og næringarfræðideild fagnar því að mikilvægi fjárfestingar í menntun sé dregið fram og gott framboð á öflugu námi í matvælatengdum greinum sé grunnforsenda fyrir áframhaldandi samkeppnishæfi íslenskrar matvælaframleiðslu. Töluverð þekking er nú þegar til, og fjöldi verkefna í gangi. Hins vegar þarf að tryggja áframhaldandi fjármögnun og uppbyggingu í þessum málaflokki, m.a. rannsóknar- og kennslustyrkum sem bjóða upp á aukna samvinnu og nýtingu samlegðaráhrifa mismunandi rannsóknastofnanna, iðnaðar og menntunarstofnunum á öllum kennslustigum. Einnig er lagt til að sjóðir eins og Matvælasjóður veiti styrki til meira en 18 mánaða þannig að ráðrúm skapist til að ráða doktorsnema til starfa enda þarf að passa að verkefnin styðji við rannsóknir þar sem nemendur á öllum námsstigum geta aukið á þekkingu sína og hæfni á sviði matvælaframleiðslu.

Í dag er aukin áhersla í heiminum á tengsl matvælaframleiðslu annars vegar og heilbrigðis fólks/hollustu matvæla og æskilegra áhrifa á umhverfismál og sjálfbærni. Við teljum að Íslendingar eigi og geti hér notað tækifærið til að vera í fararbroddi hvað varðar samtengingu þessara þátta í matvælastefnu. Í þessu samhengi telur Matvæla og næringarfræðideild sér renna blóðið til skyldunnar þar sem vinna deildarinnar og sérfræðingar fjalla daglega um þetta mikilvæga framtíðar samspil og bjóðum okkur fram til samstarfs um nýja matvælastefnu og í kjölfarið nauðsynlega aðgerðaáætlun.

Einnig leggur Matvæla- og næringarfræðideild til eftirarandi breytingar á inntaki og orðalagi í þingsályktuninni um matvælastefnu sem hér segir:

Í kaflanum **Grunnur að matvælastefnu**

Er lögð til þessi breyting á bls. 7 (sjá rautt):

„Matvælastefnu þessari er ætlað að vera leiðarstef fyrir matvælaframleiðslu í landinu og þar með talið þá stefnumótun sem undir hana falla. Þessi stefna verður höfð til hliðsjónar við stefnumótun í landbúnaði, sjávarútvegi og fiskeldi, þar sem þættir sem til umfjöllunar eru verða hafðir að leiðarljósi. Stefnan leggur áherslu á tengsl matvælaframleiðslu við neyslu fólks og umhverfi og þar með næringargildi og hollustu matvæla auk ábyrgrar framleiðslu til þess meðal annars að minnka neikvæði áhrif á umhverfi“

*Skýring*: Í dag er aukin áhersla í heiminum á tengsl matvælaframleiðslu annars vegar og heilbrigðis fólks/hollustu matvæla og æskilegra áhrifa á umhverfismál og sjálfbærni. Við teljum að Íslendingar eigi og geti hér notað tækifærið og jafnvel verið í fararbroddi hvað varðar samtengingu þessara þátta í matvælastefnu. Í þessu samhengi telur Matvæla og næringarfræðideild sér renna blóðið til skyldunnar þar sem vinna deildarinnar og sérfræðingar fjalla daglega um þetta mikilvæga framtíðar samspil. Að sjálfsögðu erum við reiðubúin til samstarfs um nýja matvælastefnu og í kjölfarið nauðsynlega aðgerðaáætlun

Í kaflanum **Leiðarljós íslenskrar matvælaframleiðslu**

Er lögð til þessi breyting á bls. 12 (sjá rautt):

Atburðir á heimsvísu síðustu ár hafa beint kastljósinu í auknum mæli að fæðuöryggi. Auka þarf árvekni um fæðuöryggi á Íslandi, tryggja að við verðum minna háð innfluttum hráefnum og aðföngum og styrkja fjölbreytta innlenda matvælaframleiðslu. Áhersla á hringrásarhagkerfið og sjálfbærni í framleiðslu styrkir stoðir fæðuöryggis landsins.

Í kaflanum **Grípum tækifærin, en mætum jafnframt áskorunum**

Undirkafli Fæðuöryggi

Er lögð til þessi breyting á bls 18 (sjá rautt):

Styrkja stoðir fæðuöryggis landsins með því að styðja við nýsköpun í matvælaframleiðslu og stuðla að aukinni sjálfbærni innlendrar framleiðslu m.t.t. aðfanga, auðlindanýtingar og hringrásarhagkerfis. Hér ber að líta til hollustu og næringargildis auk rannsókna og nýsköpunar í grunnframleiðslu s.s. ræktun korns og grænmetis auk fullnýtingar afurða eins og kostur er.

Fyrir hönd Matvæla- og næringarfræðideildar Háskóla Íslands

Próf. María Guðjónsdóttir, deildarforseti